Bejaarde egpaar aangeval, van duisende rande beroof(Argieffoto: SA Polisie) ’n Bejaarde egpaar van Sasolburg in die Vrystaat is Dinsdag vroegaand in hul huis aangeval en van ’n groot bedrag kontant beroof. Die aanvaller is glo een van hul werknemers en hy het met R70 000 kontant op die vlug geslaan. Brig. Sam Makhele, woordvoerder van die polisie, sê die egpaar, onderskeidelik 72 en 73 jaar oud, het omstreeks 18:00 van die winkels af tuisgekom en een van hul werknemers in hul erf aangetref. “Die werknemer het hom by die kombuisdeur ingedwing nadat die egpaar by hul huis ingegaan het waarna hy hulle aangerand en met ’n braaivurk gesteek het.” Die verdagte het die egpaar ná die aanval uit die huis gedwing waarna hy met ’n kamerasak met die kontant daarin op die vlug geslaan het. Die verdagte het oor die heining gespring en is sedertdien soek. Die egpaar is ná die voorval na ’n privaat hospitaal in Vanderbijlpark geneem vir mediese behandeling. ’n Saak van huisroof word ondersoek. Die polisie doen intussen ’n beroep op mense om enige inligting oor waar die werknemer hom moontlik bevind by kapt. Jan Opperman by 084 409 7003 aan te meld.